Putinning reytingi yil boshidan buyon birinchi marta pasaydi

Rossiya prezidenti faoliyatini ma’qullash reytingi yil boshidan buyon birinchi marta tushib ketdi. Bu haqda Levada markazi (Yuriy Levadaning tahlil markazi) ma’lumotlari guvohlik bermoqda.

22—25-avgust kunlari o‘tkazilgan tadqiqot natijalariga ko‘ra, rossiyaliklarning 84 foizi davlat rahbari faoliyatini ma’qullaydi. 1—4-avgustdagi so‘rov yakunlariga nisbatan prezidentni qo‘llab-quvvatlash ko‘rsatkichi 3 foizga kamaydi. Shu bilan birga, Putinning harakatlaridan norozilar soni 2 foizga oshib, 15 foizga yetgan.
Bundan tashqari, avgustda rossiyaliklarning “mamlakatdagi ishlar to‘g‘ri yo‘nalishda ketayotganligi”ga nisbatan ishonchlari kamaygan. Endi so‘rov ishtirokchilarining 64 foizi (oy boshida — 66 foizi) shunday fikr bildirgan. Buning aksiga ishongan rossiyaliklar soni esa 19 foizdan 22 foizgacha ko‘paydi.
Yangi so‘rovda Rossiyaning 46 mintaqasida yashovchi 18 yoshdan oshgan 1600 kishi qatnashdi.
Putinning reytingi 2014-yil boshidan buyon keskin ko‘tarilib ketgan edi. Levada markazi ma’lumotlariga ko‘ra, yanvar oyida uni fuqarolarning 65 foizi qo‘llab-quvvatlagan.